Hoor weer die vredeslied | Netwerk24
Hoor weer die vredeslied
Deur Stephan Joubert 07 Desember 2017 00:00
Die wêreld is deurmekaar. In Amerika word mense doodgeskiet in kerke. In Europa jaag fanatici tussen mense op straat in. In Zimbabwe val leiers sonder 'n enkele geweerskoot. Tussendeur sug die wêreld saam met armes en slagoffers van geweld.
Daarom dat ons hier in die Kersfeestyd nodig het om weer die engele se lied te hoor tydens die aankoms van Jesus in Betlehem. Onthou jy hul woorde: "Eer aan God in die hoogste hemel en vrede op aarde vir die mense vir wie Hy lief is."
Hierdie vredeslied vertel in 'n paar akkoorde net mooi alles van Jesus se sending op aarde. Dit sê God se Vredeskind het opgedaag hier tussen ons.
Elkeen wat hierdie lied hoor en inval by die herders en by almal wat dit vandag nog agterna sing, ervaar iets van God se liefde.
Te midde van die seer en swaar van 'n chaotiese wêreld beleef hulle die Vredeskind van die hemel se nabyheid.